title: Directiva (UE) 2018/2057 a Consiliului din 20 decembrie 2018 de modificare a Directivei 2006/112/CE privind sistemul comun al taxei pe valoarea adăugată în ceea ce privește aplicarea temporară a unui mecanism generalizat de taxare inversă în legătură cu livrarea de bunuri și prestarea de servicii care depășesc un anumit prag

text:
                  27.12.2018

                  RO

                  Jurnalul Oficial al Uniunii Europene

                  L 329/3

         DIRECTIVA (UE) 2018/2057 A CONSILIULUI
         din 20 decembrie 2018
         de modificare a Directivei 2006/112/CE privind sistemul comun al taxei pe valoarea adăugată în ceea ce privește aplicarea temporară a unui mecanism generalizat de taxare inversă în legătură cu livrarea de bunuri și prestarea de servicii care depășesc un anumit prag
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 113,
         având în vedere propunerea Comisiei Europene,
         după transmiterea proiectului de act legislativ către parlamentele naționale,
         având în vedere avizul Parlamentului European (1),
         având în vedere avizul Comitetului Economic și Social European (2),
         hotărând în conformitate cu o procedură legislativă specială,
         întrucât:

                     (1)

                     În comunicarea sa din 7 aprilie 2016 referitoare la un plan de acțiune privind TVA, Comisia și-a anunțat intenția de a prezenta o propunere pentru un sistem definitiv de taxă pe valoarea adăugată (TVA) pentru schimburile comerciale transfrontaliere directe dintre întreprinderi din state membre diferite, regim bazat pe impozitarea livrărilor transfrontaliere de bunuri și a prestărilor transfrontaliere de servicii.

                     (2)

                     Având în vedere nivelul actual al fraudei în domeniul TVA și faptul că nu toate statele membre sunt afectate în mod egal de acest tip de fraudă, precum și faptul că implementarea sistemului de TVA definitiv va dura mai mulți ani, ar putea fi necesare o serie de măsuri urgente și specifice.

                     (3)

                     În acest context, anumite state membre au solicitat permisiunea de a implementa un mecanism generalizat temporar de taxare inversă (denumit în continuare „GRCM” – generalised reverse charge mechanism) cu un anumit prag per tranzacție, care ar reprezenta o derogare de la unul dintre principiile generale ale actualului sistem de TVA în ceea ce privește regimul plăților fracționate, cu scopul de a combate frauda endemică de tip carusel. Cauza fraudei de tip carusel o reprezintă mai ales scutirea de care beneficiază în prezent livrările intracomunitare și care permite achiziționarea de bunuri scutite de TVA. Ca urmare, mulți comercianți se fac vinovați de fraudă fiscală deoarece nu plătesc autorităților fiscale TVA-ul pe care îl primesc de la clienții lor. În schimb, clienții respectivi, fiind în posesia unor facturi valabile, au în continuare dreptul de a beneficia de o deducere fiscală. Aceleași bunuri pot să fie livrate de mai multe ori, incluzând de fiecare dată livrări intracomunitare care beneficiază de scutire. Forme similare de fraudă de tip carusel pot apărea și în cazul prestării de servicii. Prin desemnarea persoanei impozabile căreia îi sunt livrate bunurile sau prestate serviciile drept persoană responsabilă pentru plata TVA, derogarea ar elimina posibilitatea de a comite acest tip de evaziune fiscală.

                     (4)

                     Statele membre care prezintă decalaje în dezvoltarea capacităților autorităților lor fiscale depun un efort deosebit, în condițiile combaterii unor niveluri mai ridicate de fraudă în materie de TVA și de pierderi de venituri, la punerea în aplicare a regimului de TVA, astfel cum se menționează la articolul 27 primul paragraf din Tratatul privind funcționarea Uniunii Europene.

                     (5)

                     Pentru a limita riscul de deplasare a fraudei dintr-un stat membru în altul, statele membre care îndeplinesc anumite criterii privind nivelul fraudei de pe teritoriul lor, în special în legătură cu frauda de tip carusel, și care pot stabili că alte măsuri de control nu sunt suficiente pentru a combate acest tip de fraudă, ar trebui autorizate să utilizeze GRCM. În plus, acestea ar trebui să stabilească faptul că nivelul estimat de creștere a veniturilor prin asigurarea respectării obligațiilor fiscale și a colectării prevăzut ca urmare a introducerii GRCM compensează nivelul global previzionat de sarcini suplimentare pentru întreprinderi și autorități fiscale, precum și faptul că întreprinderile și autoritățile fiscale nu vor suporta costuri mai mari decât cele suportate ca urmare a punerii în aplicare a altor măsuri de control.

                     (6)

                     Dacă statele membre aleg să aplice GRCM, ele ar trebui să aplice acest mecanism tuturor livrărilor și prestărilor fără caracter transfrontalier de bunuri și servicii care depășesc un prag definit per tranzacție. Aplicarea GRCM nu ar trebui să fie restricționată la anumite sectoare.

                     (7)

                     Statele membre care optează pentru aplicarea GRCM ar trebui să introducă obligații specifice de raportare electronică pentru persoanele impozabile, astfel încât să asigure funcționarea și monitorizarea eficace a aplicării GRCM. Aceste state membre ar trebui să depisteze și să prevină toate formele noi de fraudă fiscală, cum ar fi fracționarea artificială a bazei de impozitare a tranzacțiilor.

                     (8)

                     Pentru a se putea aprecia dacă introducerea GRCM într-un stat membru conduce la deplasarea fraudei către alte state membre și, totodată, pentru a se putea evalua gradul de eventuală perturbare a funcționării pieței interne, este necesar să se prevadă o obligație specială privind schimbul de informații între statele membre care aplică GRCM și cele care nu îl aplică. Tuturor schimburilor de informații li se aplică dispozițiile aplicabile în materie de protecție a datelor cu caracter personal și de confidențialitate, inclusiv excepții și restricții pentru a proteja interesele statelor membre sau ale Uniunii în domeniul fiscalității.

                     (9)

                     Pentru a evalua în mod transparent efectul aplicării GRCM în cazul activităților frauduloase, statele membre în cauză ar trebui să stabilească criterii de evaluare predefinite, care să permită evaluarea nivelului fraudei înainte și după aplicarea GRCM.

                     (10)

                     Deciziile de autorizare a aplicării GRCM ar avea un impact bugetar care ar putea fi semnificativ pentru unul sau mai multe state membre. În consecință, competența de a autoriza aplicarea GRCM ar trebui să fie conferită Consiliului.

                     (11)

                     Un stat membru care optează pentru aplicarea GRCM ar trebui să prezinte Comisiei o cerere de propunere a aplicării GRCM și să furnizeze informații relevante pentru a permite Comisiei să analizeze o astfel de cerere. Dacă este necesar, Comisia ar trebui să poată solicita informații suplimentare.

                     (12)

                     Având în vedere efectele neașteptate pe care aplicarea GRCM le-ar putea avea asupra funcționării pieței interne din cauza unei posibile deplasări a fraudei în alte state membre care nu aplică GRCM, Consiliul ar trebui să poată, ca o măsură de salvgardare, să abroge toate deciziile de punere în aplicare prin care s-a autorizat aplicarea GRCM. Având în vedere necesitatea de a reacționa rapid în situația în care s-a stabilit existența unui impact negativ considerabil asupra pieței interne, ar trebui să se utilizeze votul cu unanimitate inversă.

                     (13)

                     Având în vedere efectele nesigure pe care le-ar putea avea GRCM, aplicarea acestuia ar trebui să fie limitată în timp.

                     (14)

                     Pentru a monitoriza îndeaproape impactul asupra pieței interne, toate statele membre ar trebui, în cazul în care GRCM este utilizat în cel puțin un stat membru, să prezinte rapoarte Comisiei pentru a permite evaluarea impactului asupra fraudei, evaluarea costurilor de asigurare a conformității pe care trebuie să le suporte societățile și evaluarea deplasării activităților frauduloase ca urmare a aplicării GRCM.

                     (15)

                     Prin urmare, Directiva 2006/112/CE a Consiliului (3) ar trebui modificată în consecință,

               ADOPTĂ PREZENTA DIRECTIVĂ:

            Articolul 1
            În Directiva 2006/112/CE se introduce următorul articol:

                  „Articolul 199c

                     (1)   Prin derogare de la articolul 193, un stat membru poate, până la 30 iunie 2022, introduce un mecanism generalizat de taxare inversă (GRCM) pentru livrările sau prestările fără caracter transfrontalier, cu condiția ca persoana responsabilă pentru plata TVA să fie persoana impozabilă căreia i se livrează sau i se prestează toate bunurile și serviciile care depășesc un prag de 17 500 EUR per tranzacție.
                     Un stat membru care dorește să introducă GRCM trebuie să îndeplinească cumulativ următoarele condiții:

                                 (a)

                                 să fi avut în 2014, în conformitate cu metoda și cifrele stabilite în raportul final pentru 2016 din 23 august 2016 privind deficitul de TVA publicat de Comisie, un deficit de TVA, exprimat ca procent din datoria fiscală totală în materie de TVA, cu cel puțin 5 puncte procentuale peste media comunitară a deficitului de TVA;

                                 (b)

                                 să aibă, pe baza evaluării impactului care a însoțit propunerea legislativă referitoare la acest articol, o pondere a fraudei de tip carusel în cadrul deficitului total de TVA de peste 25 %;

                                 (c)

                                 să stabilească că aplicarea altor măsuri de control nu este suficientă pentru a combate frauda de tip carusel pe teritoriul său, în special prin specificarea măsurilor de control aplicate și a motivelor pentru care acestea nu au avut efect, precum și a motivelor pentru care cooperarea administrativă în domeniul TVA s-a dovedit insuficientă;

                                 (d)

                                 să stabilească faptul că nivelul estimat de creștere a veniturilor prin asigurarea respectării obligațiilor fiscale și a colectării prevăzut ca urmare a introducerii GRCM compensează nivelul global previzionat de sarcini suplimentare pentru întreprinderi și autoritățile fiscale cu cel puțin 25 %; și

                                 (e)

                                 să stabilească faptul că întreprinderile și administrațiile fiscale nu vor suporta, ca urmare a introducerii GRCM, costuri mai mari decât cele suportate ca urmare a punerii în aplicare a altor măsuri de control.
                                 Statul membru anexează la cererea menționată la alineatul (3) calculul deficitului de TVA, realizat conform metodei și cifrelor disponibile în raportul privind deficitul de TVA publicat de Comisie, astfel cum este menționat la litera (a) de la al doilea paragraf din prezentul alineat.

                     (2)   Statele membre care aplică GRCM stabilesc obligații adecvate și eficace în materie de raportare electronică pentru toate persoanele impozabile și, în special, pentru persoanele impozabile care livrează sau prestează sau care primesc bunurile și serviciile care fac obiectul GRCM, astfel încât să asigure funcționarea și monitorizarea eficace a aplicării GRCM.

                     (3)   Statele membre care doresc să aplice GRCM transmit Comisiei o cerere în acest sens și furnizează următoarele informații:

                                 (a)

                                 o justificare detaliată a îndeplinirii condițiilor menționate la alineatul (1);

                                 (b)

                                 data de începere a aplicării GRCM și perioada în care urmează să fie aplicat GRCM;

                                 (c)

                                 măsurile care urmează a fi luate pentru a informa persoanele impozabile cu privire la introducerea aplicării GRCM; și

                                 (d)

                                 o descriere amănunțită a măsurilor de însoțire menționate la alineatul (2).

                           În cazul în care consideră că nu dispune de toate informațiile necesare, Comisia solicită informații suplimentare, inclusiv metodele, ipotezele, studiile subiacente și alte documente justificative, în termen de o lună de la primirea cererii. Statul membru solicitant transmite informațiile necesare în termen de o lună de la primirea notificării.

                     (4)   În cazul în care consideră că o cerere este conformă cu cerințele stabilite la alineatul (3), în termen de cel mult trei luni de la data la care a primit toate informațiile necesare, Comisia prezintă o propunere Consiliului. Consiliul, hotărând în unanimitate asupra unei astfel de propuneri din partea Comisiei, poate autoriza statul membru solicitant să aplice GRCM. În cazul în care consideră că o cerere nu respectă cerințele stabilite la alineatul (3), Comisia, în același termen, își comunică motivele statului membru solicitant și Consiliului.

                     (5)   În cazul stabilirii unui impact negativ considerabil asupra pieței interne în conformitate cu al doilea paragraf de la prezentul alineat, în termen de cel mult trei luni de la primirea tuturor informațiilor necesare, Comisia propune abrogarea tuturor deciziilor de punere în aplicare menționate la alineatul (4), cel mai devreme după șase luni de la intrarea în vigoare a primei decizii de punere în aplicare prin care un stat membru este autorizat să aplice GRCM. Această abrogare se consideră adoptată de Consiliu, cu excepția cazului în care Consiliul decide în unanimitate să respingă propunerea Comisiei în termen de 30 de zile de la adoptarea acesteia de către Comisie.
                     Se consideră că există un impact negativ considerabil dacă sunt întrunite următoarele condiții:

                                 (a)

                                 cel puțin un stat membru care nu aplică GRCM informează Comisia cu privire la o creștere a nivelului fraudei în domeniul TVA pe teritoriul său din cauza aplicării GRCM; și

                                 (b)

                                 Comisia stabilește, inclusiv pe baza informațiilor furnizate de statele membre menționate la litera (a) de la prezentul paragraf, că creșterea nivelului fraudei în domeniul TVA pe teritoriul său are legătură cu aplicarea GRCM într-unul sau în mai multe state membre.

                     (6)   Statele membre care aplică GRCM prezintă următoarele informații în format electronic tuturor statelor membre:

                                 (a)

                                 numele persoanelor care, în cele 12 luni care preced data începerii aplicării GRCM, au fost supuse unor proceduri penale sau administrative pentru fraudă în materie de TVA; și

                                 (b)

                                 numele persoanelor, inclusiv, în cazul persoanelor juridice, numele directorilor acestora, a căror înregistrare în scopuri de TVA în statul membru respectiv se încheie după introducerea GRCM; și

                                 (c)

                                 numele persoanelor, inclusiv, în cazul persoanelor juridice, numele directorilor acestora, care nu au transmis o declarație de TVA pentru două perioade fiscale consecutive după introducerea GRCM.

                           Informațiile menționate la literele (a) și (b) de la primul paragraf se prezintă în termen de cel mult trei luni de la introducerea GRCM și se actualizează ulterior la fiecare trei luni. Informațiile menționate la litera (c) de la primul paragraf se prezintă în termen de cel mult nouă luni de la introducerea GRCM și se actualizează ulterior la fiecare trei luni.
                     Statele membre care aplică GRCM prezintă Comisiei un raport interimar cel târziu la un an de la începerea aplicării GRCM. Respectivul raport trebuie să conțină o evaluare detaliată a eficacității GRCM. În termen de trei luni de la încheierea aplicării GRCM, statele membre care aplică GRCM prezintă un raport final cu privire la impactul general al acestuia.

                     (7)   Statele membre care nu aplică GRCM prezintă Comisiei un raport interimar cu privire la impactul, pe teritoriile lor, al aplicării GRCM de către alte state membre. Respectivul raport este prezentat Comisiei în termen de trei luni de la aplicarea GRCM pentru cel puțin un an într-un stat membru.
                     Dacă cel puțin un stat membru aplică GRCM, statele membre care nu aplică GRCM prezintă Comisiei, până la 30 septembrie 2022, un raport final cu privire la impactul, pe teritoriul lor, al aplicării GRCM de către alte state membre.

                     (8)   În rapoartele menționate la alineatul (6), statele membre evaluează impactul aplicării GRCM pe baza următoarelor criterii:

                                 (a)

                                 evoluția deficitului de TVA;

                                 (b)

                                 evoluția fraudei în domeniul TVA, în special a fraudei de tip carusel și a fraudei din sectorul comerțului cu amănuntul;

                                 (c)

                                 evoluția sarcinilor administrative ale persoanelor impozabile;

                                 (d)

                                 evoluția costurilor administrative pentru autoritățile fiscale.

                     (9)   În rapoartele menționate la alineatul (7), statele membre evaluează impactul aplicării GRCM pe baza următoarelor criterii:

                                 (a)

                                 evoluția fraudei în domeniul TVA, în special a fraudei de tip carusel și a fraudei din sectorul comerțului cu amănuntul;

                                 (b)

                                 o deplasare a fraudei din acele state membre care aplică sau au aplicat GRCM.”

            Articolul 2
            Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
            Directiva se aplică până la 30 iunie 2022.

            Articolul 3
            Prezenta directivă se adresează statelor membre.

            Adoptată la Bruxelles, 20 decembrie 2018.

                  Pentru Consiliu

                  Președintele

               E. KÖSTINGER

            (1)  Avizul din 11 decembrie 2018 [P8_TA(2018)0496].

            (2)  Avizul din 31 mai 2017 (JO C 288, 31.8.2017, p. 52).

            (3)  Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (JO L 347, 11.12.2006, p. 1, Ediție specială, 09/vol. 3, p. 7).


title: Directiva (UE) 2017/2096 a Comisiei din 15 noiembrie 2017 de modificare a anexei II la Directiva 2000/53/CE a Parlamentului European și a Consiliului privind vehiculele scoase din uz (Text cu relevanță pentru SEE. )

text:
                  16.11.2017

                  RO

                  Jurnalul Oficial al Uniunii Europene

                  L 299/24

            DIRECTIVA (UE) 2017/2096 A COMISIEI
      din 15 noiembrie 2017
      de modificare a anexei II la Directiva 2000/53/CE a Parlamentului European și a Consiliului privind vehiculele scoase din uz
      (Text cu relevanță pentru SEE)
      COMISIA EUROPEANĂ,
      având în vedere Tratatul privind funcționarea Uniunii Europene,
      având în vedere Directiva 2000/53/CE a Parlamentului European și a Consiliului din 18 septembrie 2000 privind vehiculele scoase din uz (1), în special articolul 4 alineatul (2) litera (b),
      întrucât:

                  (1)

                  Articolul 4 alineatul (2) litera (a) din Directiva 2000/53/CE interzice utilizarea plumbului, a mercurului, a cadmiului și a cromului hexavalent în materialele și componentele vehiculelor introduse pe piață după 1 iulie 2003.

                  (2)

                  Anexa II la Directiva 2000/53/CE cuprinde materialele și componentele de vehicule exceptate de la interdicția prevăzută la articolul 4 alineatul (2) litera (a) din directiva respectivă. Această anexă trebuie modificată cu regularitate în funcție de progresul tehnic și științific, iar exceptările prevăzute la punctele 2(c), 3 și 5 în legătură cu utilizarea plumbului trebuie revizuite.

                  (3)

                  Evaluarea progresului tehnic și științific a demonstrat că utilizarea plumbului rămâne inevitabilă în cazul materialelor și componentelor care intră sub incidența exceptării prevăzute la punctul 2(c). Cu toate acestea, informațiile actuale sugerează că într-un viitor apropiat ar putea fi disponibili înlocuitori ai plumbului pentru materialele și componentele menționate. Se preconizează că înlocuitorii plumbului vor fi disponibili pentru unele materiale și componente mai curând decât pentru altele; prin urmare, este oportun să se împartă exceptarea prevăzută la punctul 2(c) în două subpuncte având date de revizuire diferite, în funcție de progresul înregistrat în elaborarea respectivilor înlocuitori.

                  (4)

                  Evaluarea progresului tehnic și științific a demonstrat, de asemenea, că utilizarea plumbului rămâne inevitabilă în cazul materialelor și componentelor care intră sub incidența exceptării prevăzute la punctul 3. Există eventuali înlocuitori, însă este necesar ca aceștia să fie dezvoltați în continuare. Prin urmare, ar trebui să fie stabilită o nouă dată de revizuire a acestei exceptări, ținând seama de progresul înregistrat în elaborarea înlocuitorilor.

                  (5)

                  În cele din urmă, evaluarea progresului tehnic și științific a demonstrat că, în cazul anumitor materiale și componente care fac obiectul exceptării prevăzute la punctul 5, există deja alternative pentru plumb, dar acestea nu sunt utilizabile în toate vehiculele care intră sub incidența exceptării respective. În cazul celorlalte materiale și componente care fac obiectul exceptării prevăzute la punctul 5, utilizarea plumbului este în continuare inevitabilă. Drept consecință, această exceptare ar trebui împărțită în două subpuncte. În cazul materialelor și componentelor pentru care există alternative, ar trebui stabilită o dată de expirare a exceptării care să asigure timpul necesar pentru ca utilizarea plumbului să poată fi evitată în toate vehiculele vizate. În cazul exceptării referitoare la materialele și componentele pentru care utilizarea plumbului este în continuare inevitabilă, ar trebui stabilită o nouă dată de revizuire, ținând seama de progresul înregistrat în elaborarea înlocuitorilor.

                  (6)

                  Măsurile prevăzute în prezenta directivă sunt conforme cu avizul comitetului instituit prin articolul 39 din Directiva 2008/98/CE a Parlamentului European și a Consiliului (2),

            ADOPTĂ PREZENTA DIRECTIVĂ:
      Articolul 1
      Anexa II la Directiva 2000/53/CE se înlocuiește cu textul din anexa la prezenta directivă.
      Articolul 2
      (1)   Statele membre adoptă și publică actele cu putere de lege și actele administrative necesare pentru a se conforma prezentei directive până la 6 iunie 2018. Statele membre comunică de îndată Comisiei textul acestor acte.
      Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.
      (2)   Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.
      Articolul 3
      Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
      Articolul 4
      Prezenta directivă se adresează statelor membre.

         Adoptată la Bruxelles, 15 noiembrie 2017.

               Pentru Comisie

               Președintele

            Jean-Claude JUNCKER

         (1)  JO L 269, 21.10.2000, p. 34.

         (2)  JO L 312, 22.11.2008, p. 3.

         ANEXĂ
         „
               ANEXA II

                  Materiale și componente exceptate de la dispozițiile articolului 4 alineatul (2) litera (a)

               Într-un material omogen, se tolerează o concentrație maximă de plumb, crom hexavalent și, respectiv, mercur de până la 0,1 % în greutate și o concentrație maximă de cadmiu de până la 0,01 % în greutate.
               Piesele de schimb puse pe piață după 1 iulie 2003 care sunt folosite pentru vehiculele puse pe piață înainte de 1 iulie 2003, cu excepția maselor de echilibrare pentru roți, a periilor de grafit pentru motoare electrice și a garniturilor de frână, sunt exceptate de la dispozițiile articolului 4 alineatul (2) litera (a) din Directiva 2000/53/CE.

                           Materiale și componente

                           Domeniul de aplicare și data de expirare a exceptării

                           Se etichetează sau se identifică în conformitate cu articolul 4 alineatul (2) litera (b) punctul (iv)

                              Plumbul ca element de aliere

                                       1(a).

                                       Oțel pentru prelucrări mecanice și componente din oțel galvanizate la cald în loturi, cu conținut de plumb de până la 0,35 % în greutate

                                       1(b).

                                       Table din oțel galvanizate continuu, cu conținut de plumb de până la 0,35 % în greutate

                           Vehicule omologate înainte de 1 ianuarie 2016 și piese de schimb pentru aceste vehicule

                                       2(a).

                                       Aluminiu pentru prelucrări mecanice, cu conținut de plumb de până la 2 % în greutate

                           Ca piese de schimb pentru vehiculele puse pe piață înainte de 1 iulie 2005

                                       2(b).

                                       Aluminiu cu conținut de plumb de până la 1,5 % în greutate

                           Ca piese de schimb pentru vehiculele puse pe piață înainte de 1 iulie 2008

                                       2(c)(i).

                                       Aliaje de aluminiu pentru prelucrări mecanice, cu conținut de plumb de până la 0,4 % în greutate

                               (1)

                                       2(c)(ii).

                                       Aliaje de aluminiu care nu sunt incluse la punctul 2(c)(i), cu conținut de plumb de până la 0,4 % în greutate (1)

                               (2)

                                       3.

                                       Aliaje de cupru cu conținut de plumb de până la 4 % în greutate

                               (1)

                                       4(a).

                                       Carcase de lagăr și bucșe

                           Ca piese de schimb pentru vehiculele puse pe piață înainte de 1 iulie 2008

                                       4(b).

                                       Carcase de lagăr și bucșe în motoare, transmisii și compresoare de aer condiționat

                           Ca piese de schimb pentru vehiculele puse pe piață înainte de 1 iulie 2011

                              Plumb și compuși ai plumbului în componente

                                       5(a).

                                       Plumbul din bateriile sistemelor de înaltă tensiune (2), care sunt utilizate numai pentru propulsie în vehiculele din categoriile M1 și N1

                           Vehicule omologate înainte de 1 ianuarie 2019 și piese de schimb pentru aceste vehicule

                           X

                                       5(b).

                                       Plumbul din bateriile destinate altor aplicații decât cele incluse la punctul 5(a)

                               (1)

                           X

                                       6.

                                       Amortizoare de vibrații

                           Vehicule omologate înainte de 1 ianuarie 2016 și piese de schimb pentru aceste vehicule

                           X

                                       7(a).

                                       Agenți de vulcanizare și stabilizatori pentru elastomerii utilizați în furtunurile de frână, furtunurile pentru combustibil, furtunurile pentru ventilare și piesele din elastomeri/metal ale șasiului și ale suporților motorului

                           Ca piese de schimb pentru vehiculele puse pe piață înainte de 1 iulie 2005

                                       7(b).

                                       Agenți de vulcanizare și stabilizatori pentru elastomerii utilizați în furtunurile de frână, furtunurile pentru combustibil, furtunurile pentru ventilare, piesele din elastomeri/metal ale șasiului și ale suporților motorului, cu conținut de plumb de până la 0,5 % în greutate

                           Ca piese de schimb pentru vehiculele puse pe piață înainte de 1 iulie 2006

                                       7(c).

                                       Lianți pentru elastomerii utilizați în aplicații de transmisie, cu conținut de plumb de până la 0,5 % în greutate

                           Ca piese de schimb pentru vehiculele introduse pe piață înainte de 1 iulie 2009

                                       8(a).

                                       Plumbul din aliajele de sudură pentru lipirea componentelor electrice și electronice pe plăcile de circuite electronice și plumbul din finisajele de pe bornele componentelor, altele decât condensatorii electrolitici cu aluminiu, de pe contactele componentelor și de pe plăcile de circuite electronice

                           Vehicule omologate înainte de 1 ianuarie 2016 și piese de schimb pentru aceste vehicule

                           X (4)

                                       8(b).

                                       Plumbul din aliajele de sudură utilizate în aplicații electrice, altele decât sudura pe plăcile de circuite electronice sau pe sticlă

                           Vehicule omologate înainte de 1 ianuarie 2011 și piese de schimb pentru aceste vehicule

                           X (4)

                                       8(c).

                                       Plumbul din finisajele de pe bornele condensatorilor electrolitici cu aluminiu

                           Vehicule omologate înainte de 1 ianuarie 2013 și piese de schimb pentru aceste vehicule

                           X (4)

                                       8(d).

                                       Plumbul utilizat la sudura pe sticlă în senzori de flux de masă de aer

                           Vehicule omologate înainte de 1 ianuarie 2015 și piese de schimb pentru aceste vehicule

                           X (4)

                                       8(e).

                                       Plumbul din aliajele de sudură cu temperatură ridicată de topire (și anume aliajele de plumb cu conținut de plumb de cel puțin 85 % în greutate)

                               (3)

                           X (4)

                                       8(f)(a).

                                       Plumbul din sistemele conforme de conectori cu pini

                           Vehicule omologate înainte de 1 ianuarie 2017 și piese de schimb pentru aceste vehicule

                           X (4)

                                       8(f)(b).

                                       Plumbul din sistemele conforme de conectori cu pini, altele decât aria de joncțiune a conectorilor cablurilor vehiculului

                               (3)

                           X (4)

                                       8(g).

                                       Plumbul din aliajele de sudură utilizate pentru realizarea unei conexiuni electrice viabile între purtător și pastila semiconductoare în capsulele de circuite integrate tip Flip Chip

                               (3)

                           X (4)

                                       8(h).

                                       Plumbul din aliajele de sudură utilizate pentru fixarea disipatorilor de căldură la radiator în ansamblurile de semiconductori de putere cu un cip cu zona de proiecție de cel puțin 1 cm2 și densitatea curentului nominal de cel puțin 1 A/mm2 de suprafață din siliciu a cipului

                           Vehicule omologate înainte de 1 ianuarie 2016 și, după această dată, ca piese de schimb pentru aceste vehicule

                           X (4)

                                       8(i).

                                       Plumbul din aliajele de lipit utilizate în aplicații electrice pe sticlă, cu excepția lipirii pe sticlă laminată.

                           Vehicule omologate înainte de 1 ianuarie 2016 și, după această dată, ca piese de schimb pentru aceste vehicule

                           X (4)

                                       8(j).

                                       Plumbul din aliajele de lipit utilizate pe sticlă laminată

                           Vehicule omologate înainte de 1 ianuarie 2020 și, după această dată, ca piese de schimb pentru aceste vehicule

                           X (4)

                                       9.

                                       Scaune de supapă

                           Ca piese de schimb pentru tipurile de motoare proiectate înainte de 1 iulie 2003

                                       10(a).

                                       Componente electrice și electronice care conțin plumb, inserate în sticlă sau materiale ceramice, în matrice de sticlă sau de ceramică, în materiale vitroceramice sau în matrice vitroceramică
                                       Această exceptare nu se referă la utilizarea plumbului în:

                                                   —

                                                   sticla becurilor și glazura bujiilor;

                                                   —

                                                   materialele ceramice dielectrice ale componentelor de la punctele 10(b), 10(c) și 10(d).

                           X (5) (pentru alte componente decât cele piezoelectrice din motoare)

                                       10(b).

                                       Plumbul din materialele ceramice dielectrice de tip PZT ale condensatorilor care fac parte din circuite integrate sau din semiconductori discreți

                                       10(c).

                                       Plumbul din materialele ceramice dielectrice ale condensatorilor cu o tensiune nominală mai mică de 125 V c.a. sau 250 V c.c.

                           Vehicule omologate înainte de 1 ianuarie 2016 și piese de schimb pentru aceste vehicule

                                       10(d).

                                       Plumbul din materialele ceramice dielectrice ale condensatorilor care compensează deviațiile legate de temperatură ale senzorilor din sistemele sonar cu ultrasunete

                           Vehicule omologate înainte de 1 ianuarie 2017 și, după această dată, ca piese de schimb pentru aceste vehicule

                                       11.

                                       Inițiatori pirotehnici

                           Vehicule omologate înainte de 1 iulie 2006 și piese de schimb pentru aceste vehicule

                                       12.

                                       Materiale termoelectrice care conțin plumb, utilizate în aplicații electrice la vehicule pentru reducerea emisiilor de CO2 prin recuperarea căldurii gazelor de eșapament

                           Vehicule omologate înainte de 1 ianuarie 2019 și piese de schimb pentru aceste vehicule

                           X

                              Crom hexavalent

                                       13(a).

                                       Acoperiri anticorozive

                           Ca piese de schimb pentru vehiculele puse pe piață înainte de 1 iulie 2007

                                       13(b).

                                       Acoperiri anticorozive pentru ansamblurile șurub-piuliță ale șasiului

                           Ca piese de schimb pentru vehiculele puse pe piață înainte de 1 iulie 2008

                                       14.

                                       Ca agent anticoroziv, cu o concentrație de până la 0,75 % în greutate în soluția de răcire, utilizat în sistemul de răcire din oțel-carbon al frigiderelor cu absorbție pentru rulote, cu excepția cazurilor în care se pot utiliza alte tehnologii de răcire (și anume, dacă acestea sunt disponibile pe piață pentru utilizarea la rulote), ce nu produc efecte negative asupra mediului și asupra sănătății și/sau siguranței consumatorilor

                           X

                              Mercur

                                       15(a).

                                       Lămpi cu descărcare pentru faruri

                           Vehicule omologate înainte de 1 iulie 2012 și piese de schimb pentru aceste vehicule

                           X

                                       15(b).

                                       Tuburi fluorescente utilizate la panourile de afișaj

                           Vehicule omologate înainte de 1 iulie 2012 și piese de schimb pentru aceste vehicule

                           X

                              Cadmiu

                                       16.

                                       Baterii pentru vehicule electrice

                           Ca piese de schimb pentru vehiculelepuse pe piață înainte de 31 decembrie 2008

                     ”

            (1)  Această exceptare va fi revizuită în 2021.

            (1)

                     (1a)

                     Se aplică aliajelor de aluminiu în care plumbul nu este introdus în mod intenționat, ci este prezent ca urmare a utilizării de aluminiu reciclat.

            (2)  Această exceptare va fi revizuită în 2024.

            (2)

                     (2a)

                     Sistemele cu o tensiune mai mare de 75 V c.c., astfel cum sunt definite în Directiva 2006/95/CE a Parlamentului European și a Consiliului din 12 decembrie 2006 privind armonizarea legislațiilor statelor membre referitoare la echipamentele electrice destinate utilizării în cadrul unor anumite limite de tensiune (JO L 374, 27.12.2006, p. 10).

            (3)  Această exceptare va fi revizuită în 2019.

            (4)  Se demontează dacă, în corelație cu punctul 10(a), se depășește un prag mediu de 60 de grame per vehicul. La aplicarea acestei clauze nu se iau în considerare dispozitivele electronice care nu sunt instalate de fabricant pe linia de producție.

            (5)  Se demontează dacă, în corelație cu punctele 8(a)-8(j), se depășește un prag mediu de 60 de grame per vehicul. La aplicarea acestei clauze nu se iau în considerare dispozitivele electronice care nu sunt instalate de fabricant pe linia de producție.